Document ID: /roh_data/filtered/fineweb-2-filterrobots_roh.jsonl.gz/26047

Ils custs per ils seniors che vegnan tgirads a chasa vegnian a crescher ils proxims onns per passa 3 milliardas francs. Quai mussia il studi «Emprim agil – lura fragil» ch’ella haja laschà far da l’Universitad da Son Gagl, uschia la Pro Senectute. Tenor stimaziuns conservativas creschian ils custs dad oz 7,2 milliardas sin 10,5 milliardas francs l’onn 2030. Tar la tgira staziunara vegnan ils custs a crescher per 1 milliarda sin 4,4 milliardas francs.
Grondas sfidas
Werner Schärer, il directur da la Pro Senectute, concluda: «Las sfidas en la tgira ambulanta èn fitg grondas en Svizra. Noss studi mussa dentant ch’i manca la purschida per il sustegn a chasa e las ideas tge purschidas che ston vegnir sviluppadas en l’avegnir.»
Las calculaziuns mussian era ch’ils custs per la tgira a chasa da persunas attempadas vegnia a crescher per 45% fin l’onn 2030. Ils custs vegnian per gronda part finanziads privat u grazia a l’agid informal e gratuit dals parents.
I dovra ponderaziuns fundamentalas
Werner Schärer è perquai da l’avis: «Per pudair cuntanscher e sustegnair er en l’avegnir ils seniors che vivan a chasa, dovri ulteriuras purschidas e ponderaziuns fundamentalas co finanziar quest basegn.»